題蔣伯玉作白玉山創亭於廨舍之後榜曰望雲思其親也因賦十韵
作者：趙蕃
朝代：宋

paragraphs: 蔣侯家荆溪，胸次飽空闊。
一官寄楚尾，常病登眺窄。
有酒無地把，況助詩句活。
規模作危亭，更爲思親設。
安車幾時來，歷覽吳與越。
俸廩雖云薄，采菽水可啜。
我實通家子，此意敢自別。
願同竹馬兒，就彼上壽列。
豈惟一門事，獷俗坐可革。
長使是邦人，指亭記所茇。